Ottilie-Olga Kõiva

Ottilie-Olga (Olli) Kõiva (aastani 1958 Ottilie-Olga Niinemägi; sündinud 6. veebruaril 1932 Järvamaal) on eesti folklorist.

Elukäik
 1954 – lõpetas Tartu Riikliku Ülikooli ajaloo-keeleteaduskonna eesti filoloogina.
 1954–1961 ja alates 1963 taas teadurina Eesti Kirjandusmuuseumi rahvaluuleosakonnas.
 1963 – kaitses filoloogiakandidaadi väitekirja "Regivärsilise rahvalaulu traditsioon Kihnu saarel".
 1966–1977 Kirjandusmuuseumi rahvaluuleosakonna juhataja.
 1984–1987 Kirjandusmuuseumi heliarhiivi juhataja.
 1990–1993 Kirjandusmuuseumi vanemteadur.

Teadustegevus
Erialaseid kirjutisi on Olli Kõiva avaldanud alates 1957. aastast. Peamiseks uurimisalaks on regivärsilised rahvalaulud, laulikud ja laulutraditsiooni lokaalne omapära. 

Tema koostatud ülevaateid eesti regilaulutraditsioonist, rahvaluule arhiivist ja rahvaluule kogumise ajaloost on ilmunud ka vene, inglise, saksa ja soome keeles. Ta osaleb "Vana Kandle" koostamises.

Teoseid
 1970 – heliplaatide teaduslik valimik "Eesti rahvalaule ja pillilugusid" (koos Herbert ja Erna Tamperega)
 1997 – "Kihnu regilaulud "(VK VII:1); kaasautor Ingrid Rüütel
 2003 – "Kihnu regilaulud" (VK VII:2); kaasautor Ingrid Rüütel 
 1985 – V köite "Mustjala regilaulud" – viis lõpule ja toimetas, kaasautor Ingrid Rüütel
 1997 – VII köite 1. osa "Kihnu regilaulud" – toimetas, kaasautor Ingrid Rüütel

Lasteraamatud
 1961 – "Sõnakera"
 1971 – "Sinisirje linnukene"

Liikmesus
 TA Emakeele Selts
 Akadeemiline Rahvaluule Selts
 Soome Kalevalaseura välisliige
 Soome Kirjanduse Selts kirjavahetajaliige

Tunnustus
 1999 – Jakob Hurda rahvuskultuuri auhind
 2014 – Eesti Rahvuskultuuri Fondi eristipendium 
 2021 – Eesti Kultuurkapitali rahvakultuuri sihtkapitali elutööpreemia viljaka töö eest folkloristina, rahvus- ja rahvakultuuri tutvustajana ja talletajana

Isiklikku
Oli abielus ehitusinseneri ja karikaturisti Harri Kõivaga (1932–2003). Tütar Meeli Kõiva on kunstnik, tütar Katre Kõiva on laulja.

Kirjandus
 Eduard Laugaste, Eesti rahvaluuleteaduse ajalugu II (1980), lk 402; KK 1982, 2 (K. Salve).

Välislingid
 Rahvuskultuuri Fondi eristipendiumid pälvisid Fred Jüssi, Olli Kõiva, Arvo Valton ja Enn Vetemaa ERR, 14.12.2014
 Kristi Salve "Folklore": "Olli Kõiva 75"

Eesti folkloristid
Tartu Ülikooli ajaloo-keeleteaduskonna vilistlased
Sündinud 1932